Hier is turbo koning …Die mediumgrootte kruismodelsegment bars tans uit sy nate. Ons het onlangs vyf van die motors onder hande gehad – Honda se HR-V, Opel se Mokka, Volkswagen se T-Roc, Toyota se C-HR en Nissan se Qashqai. Die Honda en die Opel is baie naby aan mekaar geprys – so kom ons vergelyk die twee. Ontwerp: Albei voertuie het ŉ moderne ontwerp met lekker grondvryhoogte. Die Honda loop 187 mm bó die grond en die Mokka maar 160 mm. Die Opel het ŉ meer waagmoedige ontwerp as die HR-V. Die HR-V se konserwatiewe voorkoms is vir my werklik mooi, maar ek hou nie van die sierrooster nie. Binneruim: Die binneruim van die Honda voel voorwaar lekker ruim. Já, dit is beslis meer konserwatief, maar voel werklik luuks en ergonomies uitgelê. Dit is ook gepeper met lieflike luukshede. Die Mokka is beslis nie yl gesaai met truuks nie, maar die binneruim voel effens kleiner as met die Honda. Albei se kattebak is so te sê dieselfde grootte met 304 liter op die Honda teenoor 310 liter op die Opel. Enjin, ratkas en dryfstelsel: Dit is ongelukkig hier waar die BR-V enige voordeel verbeur. Die Honda word deur ŉ atmosferiese 1.5-viersilinderpetrolenjin aangedryf. Dit is probleem een. Hier op die platorand verloor daai enjin omtrent 17% van sy krag … die 89 kW en 145 Nm wat hy gehad het om mee te begin. Dan word ŉ CVT-palwisseltransmissie ingespan om die krag aan die wiele te bring. Die resultaat is ŉ dreunerige enjin wat vreeslik pap voel. Waar die oppervlak gelyk of afdraande is, loop hy lieflik stil én lig op brandstof, maar ongelukkig is alle paaie nie afdraande nie. Die Opel maak gebruik van ŉ turboaangejaagde 1.2-driesilinderpetrolenjin. Hy bied 96 kW en 230 Nm. ŉ Turbo-enjin verloor omtrent 7% hier op die platorand … so die Mokka voel werklik sterk. Turbo-enjins is ook meestal lekker stil, én Opel het ŉ 8-spoed-wringkragomsitter- outomatiese ratkas ingespan. Die twee verskil hemelsbreed van mekaar, en die Opel is beslis die lekkerder kar om mee te ry. Ritgehalte, padhouvermoë en veiligheid: Verbasend, al loop die Honda op ŉ 18″-wiel teenoor die Mokka se 17″ – het hy ŉ beter ritgehalte. Die rit voel minder sportief gestel – en het dus ŉ meer soepel gevoel. Dít, gepaard met die beter grondvryhoogte, gee vir die Honda die voordeel hier. Albei voertuie se padhouvermoë is in die kol, en bied dieselfde enorme veiligheidspesifikasie. Albei bied ses lugsakke, sluitweerremme met elektroniese remkragverspreiding, vastrapbeheer en aktiewe stelsels soos botsingwaarskuwing, blindekolwaarskuwing en baanhulp. Albei geniet ook aanpasbare spoedkontrole. Opsomming: Dít is ietwat van ŉ verrassing. Ek verkies die Honda in elke segment, maar mens kan nie met daai dryfstelsel saamleef nie. Indien ŉ palwisseltransmissie jou nie pla nie, gaan toetsbestuur steeds die Honda, dis ŉ lieflike voertuig andersins – maar tussen die twee is my geld op die Opel. Die twee vergelyk só: 4 jaar/60 000 km-diensplan 4 jaar/60 000 km-diensplan